Nuuskommentaar: Die ANC is Zuma, en Zuma is ‘soos Jesus gekruisig’Pres. Jacob Zuma (Oktober 2016) Foto: GCIS, Flickr Die tameletjie waarin Zuma hom nou bevind, en die spanning wat dit binne die ANC veroorsaak, is goed bekend. Zuma, wat nie gister gebore is nie, wend alle middele tot sy beskikking aan om sy leierskap te bestendig. In ’n baie interessante artikel in City Press span ’n hand vol verslaggewers saam om op waarskynlik die belangrikste strategie te fokus, naamlik die reeks openbare vergaderings wat ondersteuners vir hom in KwaZulu-Natal en Mpumalanga reël. Hier kan hy in die idioom en taal wat hy ken die brieke bietjie los maak. Hy maak dit duidelik dat hy die ANC is, en dat diegene in die ANC wat nie al te lekker met hom is nie, eintlik verraad pleeg. Grootmoedig gee hy darem te kenne dat die ANC probleme intern kan uitstryk. Dis maar ’n holle klank, gegewe die baie ANC-lede wat met vanjaar se munisipale verkiesing as onafhanklikes gestaan het, en boonop verkies is. En klagtes oor ’n gekierang met nominasies kom nie van gister af nie, en daar was al ’n formele ondersoek wat die gekierang bevestig het, maar nie die praktyk in die bek kon ruk nie. Die grootste probleem is dat Zuma self die vlieg in die salf is. Zuma hou hom dan as slagoffer voor, en omdat hy die baas is, lê die skuld by die ander. Hy is gelate daaroor dat hy sy bes doen, maar in die tande geskop word, Jesus het ook na die aarde gekom om die wêreld te red, maar die mense het Hom gekruisig. Hy waarsku mense teen wit kapitaal. Hy kap egter nie net na teenstanders in die ANC wat hy “hekse” noem nie, ook ander word gekritiseer, waaronder die Weste wat volgens hom Brics wil vernietig. Met hierdie ekskursies het Zuma sy steun op voetsoolvlak in sy sterkste provinsies probeer konsolideer. Hy loop nou oor van selfvertroue vir sy, en die ANC se werkkomitee, se voorgenome ontmoeting met ANC-oudstryders wat openlik vra dat Zuma uit die tuig tree. Zuma se gereelde aanvalle op die howe se reg om in verbroude wetgewende prosesse in te meng, toon ook ’n onbegrip oor wat die demokrasie, en veral grondwetlike demokrasie behels. As president is hy die baas; Nommer 1. Netwerk 24 se Kommentaar lui veelseggend: “Die skerp toename in onreëlmatige uitgawes is tekenend van hoe die optrede van Nommer Een gesien word as ’n stilswyende magtiging aan amptenare om die staatskas as hul eie beursie te beskou. Luidens die ouditeur-generaal (OG) se verslag het onreëlmatige uitgawes sedert die boekjaar 2013-’14 met byna 40% tot R46,36 miljard gestyg. Kimi Makwetu, die OG, het die presidensie gekritiseer omdat hy ook nie ’n skoon ouditverslag kon kry nie.”